b'\n_START_ARTICLE_\nValai (Ganos etnin\xc4\x97 grup\xc4\x97)\n_START_SECTION_\nIstorija\n_START_PARAGRAPH_\nRemiantis pasakojamosios literat\xc5\xabros \xc5\xa1altiniais, val\xc5\xb3 prot\xc4\x97viai \xc4\xaf dabartines teritorijas migravo i\xc5\xa1 Mamprugu valstyb\xc4\x97s rytuose. Naujose \xc5\xbeem\xc4\x97se jie susid\xc5\xabr\xc4\x97 su vietos gyventojais lobais, kuriuos i\xc5\xa1st\xc5\xabm\xc4\x97 \xc4\xaf vakarus arba asimiliavo. Val\xc5\xb3 etnogenez\xc4\x97je svarb\xc5\xb3 vaidmen\xc4\xaf atliko ir kitos pana\xc5\xa1ios kilm\xc4\x97s i\xc5\xa1eivi\xc5\xb3 gentys dagabai ir biriforai, taip pat mand\xc5\xbei\xc5\xb3 kilm\xc4\x97s musulmon\xc5\xb3 pirkliai bei misionieriai i\xc5\xa1 \xc5\xa1iaur\xc4\x97s._NEWLINE_Skirtingai nei j\xc5\xb3 \xc5\xa1iauriniai kaimynai dagabai ar aplinkin\xc4\x97s gurunsi\xc5\xb3 gentys, kurios nesuk\xc5\xabr\xc4\x97 ry\xc5\xa1kesni\xc5\xb3 politini\xc5\xb3 jungini\xc5\xb3, valai buvo vienintel\xc4\x97 etnin\xc4\x97 grup\xc4\x97 \xc5\xa1iaur\xc4\x97s vakar\xc5\xb3 Ganoje, kurie suk\xc5\xabr\xc4\x97 savo centralizuot\xc4\x85 valstyb\xc4\x99. Jos politiniu centru tapo naujai pastatytas miestas Va, kuris ir dabar i\xc5\xa1lieka pagrindinis urbanistinis centras \xc5\xa1iaur\xc4\x97s vakar\xc5\xb3 Ganoje._NEWLINE_Val\xc5\xb3 etnin\xc4\x97 grup\xc4\x97, nepaisant nuolatin\xc4\x97s asimiliacijos, i\xc5\xa1liko labai heterogeni\xc5\xa1ka. J\xc4\x85 sudar\xc4\x97 bent trys atskiros klas\xc4\x97s, kurios savoti\xc5\xa1kai dalijos vald\xc5\xbeia valstyb\xc4\x97je. Valdan\xc4\x8dioji klas\xc4\x97, waa nabihi, tiesiogiai kilusi i\xc5\xa1 Mamprugu karalyst\xc4\x97s, dar vadino save "baltaisiais vala" (Waala piene), ir i\xc5\xa1 jos buvo renkami valdovai, tituluojami Waa naa. Islam\xc4\x85 i\xc5\xa1pa\xc5\xbe\xc4\xafstanti ir platinanti klas\xc4\x97 yerihi tarpusavyje bendravo malinki\xc5\xb3 dialektu, ir i\xc5\xa1 j\xc5\xb3 tarpo buvo renkamas religinis lyderis limamas. Valstyb\xc4\x97s prastuomen\xc4\x97, ne visada pri\xc4\x97musi islam\xc4\x85, buvo traktuojama kaip pagonys, ir vadinami dagaaba (taip pat valai vadino savo \xc5\xa1iaurinius kaimynus pagonis). Nepaisant kalbinio ir religinio susiskaldymo, visi valstyb\xc4\x97s gyventojai pripa\xc5\xbeino Va miesto vald\xc5\xbei\xc4\x85 ir tapatinosi su viena tauta.'